Všeobecne záväzné nariadenie obce Lomná
č.6 /2014
o spôsobe náhradného zásobovania vodou a náhradného odvádzania odpadových vôd a o zneškodňovaní obsahu žúmp, podľa miestnych podmienok na  území obce LOMNÁ

Obec Lomná na základe § 6 ods. 1 zákona č. 369/1990 Zb. o obecnom zriadení v znení nehorších predpisov a v súlade s ustanovením § 36 ods. 7 zákona  č. 442/2002 Z. z. o verejných vodovodoch a verejných kanalizáciách a o zmene a doplnení zákona č. 276/2001 Z. z. o regulácii v sieťových odvetviach v znení neskorších predpisov 
                                                                     v y d á v a
                                                 Všeobecné záväzné nariadenie Obce Lomná 
č. 6/2014,

o spôsobe náhradného zásobovania vodou a náhradného odvádzania odpadových vôd a o zneškodňovaní obsahu žúmp,  podľa miestnych podmienok na území obce LOMNÁ.

Článok 1
Úvodné ustanovenia

1. Toto všeobecne záväzné nariadenie (ďalej len „VZN“) sa dotýka všetkých občanov, ktorí žijú, alebo vlastnia nehnuteľnosť na bývanie na území obce Lomná , fyzických a právnických osôb, ktoré prevádzkujú svoju činnosť na území obce Lomná, sú napojení na verejný vodovod alebo majú vlastnú studňu, z čoho vyplýva, že produkujú odpadové vody, ktoré vypúšťajú do žumpy.
2. Toto VZN upravuje:
a) dočasné obmedzenie alebo zákaz užívania pitnej vody na iné účely, ak je to nevyhnutné na zabezpečenie zásobovania pitnou vodou v obci v čase jej nedostatku,
b) spôsob náhradného zásobovania vodou, 
c) spôsob náhradného odvádzania odpadových vôd a zneškodňovanie obsahu žúmp, podľa miestnych podmienok.

Článok 2
                                              Dočasné obmedzenie užívania pitnej vody
1. Prevádzkovateľ verejného vodovodu a prevádzkovateľ verejnej kanalizácie (Oravská  
      vodárenská spoločnosť, a. s., Dolný Kubín, ďalej len „prevádzkovateľ“) môže dočasne 
      obmedziť alebo prerušiť dodávku pitnej vody z verejného vodovodu z dôvodov uvedených v 
      zákone č. 442/2002 Z. z. o verejných vodovodoch a verejných kanalizáciách a o zmene a 
      doplnení zákona č. 276/2001 z. o regulácii v  sieťových odvetviach v znení neskorších 
      predpisov.
2.   Prevádzkovateľ verejného vodovodu je povinný oznámiť obci a príslušným orgánom a
      organizáciám prerušenie alebo obmedzenie dodávky pitnej vody v termíne stanovenom § 32 
      zákona č. 442/2002 Z. z. o verejných vodovodoch a kanalizáciách, vrátane obnovenia dodávky 
      vody v normálnom režime z verejného vodovodu.
3.   Obmedzenie, prerušenie dodávky, zákaz užívania pitnej vody, ako aj ich ukončenie sa vyhlási  
      obecným rozhlasom, oznámením na úradnej tabuli obce a na internetovej stránke obce.
4.   V čase obmedzenia užívania pitnej vody na iné účely ako je zásobovanie obyvateľov pitnou 
      vodou je zakázané používanie pitnej vody z verejného vodovodu na polievanie záhrad, ihriska, 
      verejných priestranstiev, polievanie hrobových miest na cintoríne, umývanie áut, napúšťanie 
      bazénov a záhradných jazierok, polievanie klziska, stavebné účely a upratovanie.
5.  Dodávka pitnej vody bude v plnom rozsahu obnovená bez meškania po odstránení dôvodov
     obmedzenia alebo zákazu užívania pitnej vody z verejného vodovodu na iné účely, ako je 
     zásobovanie obyvateľov pitnou vodou. O obnovení dodávky pitnej vody obec informuje 
     obyvateľov v mieste obvyklým spôsobom.
                                                                     Článok 3
Náhradné zásobovanie pitnou vodou 
1. Náhradné zásobovanie pitnou vodou sa vykonáva v prípade dlhodobého prerušenia, alebo obmedzenia dodávky  vody z verejného vodovodu z dôvodov:
a. mimoriadnej udalosti, mimoriadnych klimatických podmienkach,
b. pri poruche na verejnom vodovode,
c. pri ohrození života a zdravia ľudí alebo majetku,
d. pri obmedzení zásobovania vodou.
2. Ak nemožno  zabezpečiť  dodávku  pitnej  vody  verejným  vodovodom, prevádzkovateľ verejného vodovodu v spolupráci s obcou zabezpečí dodávku pitnej vody náhradným zásobovaním pitnou vodou.
3. Dodávka pitnej vody náhradným zásobovaním sa zabezpečuje rozvozom cisternami s pitnou vodou alebo inými prepravnými prostriedkami, alebo výdajom balenej vody.
4. Odberné miesta a čas pristavenia cisterny s pitnou vodou oznámi obec v obecnom  rozhlase, oznámením na úradnej tabuli obce a na internetovej stránke obce.
5. Pri dodávke pitnej vody náhradným zásobovaním sa zabezpečuje dodávka pitnej vody v zníženom množstve a to minimálne 15 litrov pitnej vody na osobu denne. V mimoriadne nepriaznivých podmienkach 5 litrov na osobu denne, najviac na tri po sebe  nasledujúce dni.

Článok 4
Náhradné odvádzanie odpadových vôd
1. V prípade prerušenia alebo obmedzenia odvádzania odpadových vôd do verejnej kanalizácie z dôvodu mimoriadnej udalosti je prevádzkovateľ oprávnený stanoviť podmienky tohto prerušenia alebo obmedzenia a je povinný zabezpečiť náhradné odvádzanie odpadových vôd spôsobom v medziach technických možností a miestnych podmienok alebo spôsobom uvedeným v prevádzkovom poriadku verejnej kanalizácie.
2. O spôsobe náhradného odvádzania odpadových vôd prevádzkovateľom, obec informuje prostredníctvom oznámenia v obecnom rozhlase, oznámením na úradnej tabuli obce a na webovej stránke obce.                                             
                                                             
                                                                 Článok 5
Zneškodňovanie obsahu žúmp
1. Nakoľko obec Lomná v súčasnosti ešte nemá dobudovanú kanalizáciu, obyvatelia obce
      používajú na odvádzanie odpadových vôd žumpy. Vlastník  žumpy je povinný vybudovať a 
      prevádzkovať žumpu tak, aby nedochádzalo k úniku obsahu žumpy do okolia a   k ohrozovaniu, 
      alebo poškodzovaniu zdravia obyvateľov, alebo životného prostredia. 
2.   Vlastník žumpy musí zabezpečiť vývoz a zneškodnenie obsahu žumpy v intervaloch primeraných  
      kapacite žumpy na vlastné náklady prostredníctvom oprávnených právnických osôb alebo 
      fyzických osôb a v súlade s platnými právnymi predpismi.
3.   Prepravca obsahu žumpy je povinný ho odovzdať  k zneškodneniu len na miesto na to určené -   
      na  čistiareň odpadových vôd, ktorej prevádzkový poriadok to umožňuje.
4.   Vlastník je povinný predložiť na požiadanie kontrolnému orgánu obce Hruštín doklad o spôsobe   
      zhodnotenia alebo zneškodnenia odpadových vôd zo žumpy.
5.   Zakazuje sa vypúšťanie obsahu žúmp do:
· povrchových a podzemných vôd na pozemkoch v intraviláne a v extraviláne obce,
· stokovej siete verejnej kanalizácie
· dažďovej kanalizácie, krytých rigolov, krytých profilov vodných tokov,
· záhrad, priekop, na trávnaté plochy a všetky poľnohospodárske a lesné pozemky, aj keby boli vo vlastníctve užívateľa žumpy.
          Článok 6
Suché WC
1.   Prenosné suché WC môžu byť použité na krátkodobé kultúrne a športové podujatia, jarmoky,
      festivaly, trhy, zariadenia staveniska počas realizácie stavby a všade tam, kde nie sú k dispozícii    
      klasické sociálne zariadenia, alebo nie je možnosť napojenia na splaškovú kanalizáciu. Suché WC 
      musí mať uzavretý nepriepustný zásobník na splašky objemu min. 100 litrov. Vyprázdňovanie 
      zachytených splaškov musí byť zabezpečené prostredníctvom oprávnenej právnickej osoby alebo 
      fyzickej osoby – podnikateľa v súlade s platnými predpismi.
                                                                            Článok 7 
      Sankcie
1.   V prípade porušenia tohto VZN bude obec Lomná postupovať v súlade s ustanovením § 13, ods.   
      9 zákona č. 369/1990 Zb. o obecnom zriadení v znení neskorších predpisov.
Článok 8
Záverečné ustanovenia
1. Návrh VZN vyvesený na úradnej tabuli v obci Lomná                           dňa  27.11.2014
1. Návrh VZN zvesený z úradnej tabule v obci Lomná                              dňa  11.12.2014
1. VZN  bolo schválené na rokovaní OZ obce                                            dňa  12.12.2014
1. VZN vyvesené na úradnej tabuli v obci Lomná                                     dňa   15.12.2014
1. VZN zvesené z úradnej tabule v obci Lomná                                         dňa  30.12.2014
1. VZN nadobúda účinnosť                                                                      dňa 01.01.2015    

V Lomnej  12.12.2014                                                                                  Jozef Straka
                                                                                                                      starosta obce  

